b'\n_START_ARTICLE_\nErtu\xc4\x9frul Osman\n_START_SECTION_\nBuhay\n_START_PARAGRAPH_\nSi Osma ang pinakabunsong anak na lalaki ni Prinsipe Mehmed Burhaneddin (1885 \xe2\x80\x93 1949). Naglingkod ang kanyang ama bilang Kapitan ng Hukbong Katihan ng Otomano. Mula 1914 hanggang 1919, naging prinsipe pangkorona ng Albanya dahil sa kanyang pagkakakasal kay Aliye Melek Nazl\xc4\xb1yar Han\xc4\xb1m Efendi, anak na babae ni Huseyin Bey._NEWLINE_Noong 1924, habang nag-aaral sa Vienna, Austria, nakatanggap siya ng balitang mapapalayas ng bansa ang lahat ng kasapi ng mag-anak ng Sultan. Hindi siya nagbalik sa kanyang tinubuang-lupang Turkiya hanggang sa dekada ng 1990, nang pumayag ang Pamahalaan ng Turkiyang pagkalooban siya ng pagkamamamayang Turko. Namuhay siya sa Estados Unidos magmula 1933, at nanirahan sa Lungsod ng Bagong York paglaon. Siya ang naging ika-45 Ulo ng Kabahayang Imperyal ng Osman noong 1994._NEWLINE_Walang karangyaan siya namuhay sa Bagong York pagkaraan ng 1945, na naninirahan sa isang apartamentong may dalawang silid-tulugan sa itaas ng isang bahay-kainan o restaurante. Nagbalik siya sa Turkiya noong 1992, dahil sa paanyaya ng pamahalaan ng bansa. Nabigyan siya ng pasaporte at pagkamamayang Turko noong 2004._NEWLINE_Matatas siyang nakapagsasalita ng Turko, Ingles, Aleman, at Pranses, at nakakaunawa ng Italyano at Kastila._NEWLINE_Namatay si Ertu\xc4\x9frul Osman V sa edad na 97 noong 23 Setyembre 2009. Ipinahayag ng Ministriya ng Kultura ng Turkiya ang sanhi ng kanyang kamatayan bilang sakit sa bato. Pinatotohanan ito ng kanyang asawang nasa kanyang tabi nang bawian siya ng buhay. Sumakabilang-buhay siya habang nasa isang ospital sa Istanbul. Namalagi siya sa ospital sa loob ng isang linggo bago mamatay.\n_START_SECTION_\nPag-aasawa\n_START_PARAGRAPH_\nDalawang ulit siyang nakipag-isang dibdib, una sa Lungsod ng Bagong York, Bagong York, noong 20 Enero 1947 kay Gulda Twerskoy Han\xc4\xb1m Efendi (Johannesburg, Gauteng, 20 Marso 1915 - Lungsod ng Bagong York, Bagong York, 16 Setyembre 1985), na walang naging balakid. Napangasawa niya ang kanyang pangalawang asawang si Zeynep Tarzi Han\xc4\xb1m Efendi (ipinanganak sa Istanbul noong 16 Disyembre 1940) sa Lungsod ng Bagong York, Bagong York noong 27 Setyembre 1991, na babaeng anak ni Abdulfettah Tarzi, pamangking babae ng dating Hari ng Apganistang si Amanullah Khan, at ni Pakize Tarzi, isang tagapanimulang Turkong hinekologong nagmula sa isang pamilyang may ninunong Otomano. Nagwakas ang huling pagkakakasal na ito dahil sa kanyang pagkamatay.'